Die Pos | News | Modimolle se dorpsdam sorgwekkend leeg
Modimolle se dorpsdam sorgwekkend leeg
16 February 2018 l Ronél van Jaarsveld l Views: 111 l 29 days ago
Dis nie net die Kapenaars wat die watergordel stywer moet trek nie — inwoners van Modimolle en Mookgophong moet van nou af ook twee maal dink voordat hulle ’n kraan oopdraai.
Die Modimolle-Mookgophong-munisipa-liteit het inwoners vandeesweek gewaarsku dat die Donkerpoortdam slegs water vir sowat 80 dae oor het.
Dié dam lewer 43% van Modimolle se water terwyl die res van Magalies Water en die dorp se 14 boorgate afkomstig is.
Marlene van Staden, burgemeester, het aan Die Pos gesê die dam lewer 5,5 megaliter per dag, Magalies Water dieselfde hoeveelheid en die boorgate ’n verdere 1,9 megaliter.
Dit beteken dat hoewel die dorp nie slegs op Donkerpoortdam staatmaak vir water nie, die hoeveelheid beskikbare water drasties sal afneem as die dam nie meer water kan verskaf nie. Dit lewer die dorp se inwoners ook uit aan Magalies Water, wat soms nie die volle kwota water kan verskaf nie.
Hoewel Modimolle se dorpsgebied die afgelope ruk redelike goeie reën gehad het, het die opvangsgebied van die dam wat in die Alma-omgewing is, nie sulke goeie neerslae gehad nie, het Van Staden gesê.
Die Frikkie Geyserdam, wat water aan Mookgophong verskaf, is slegs 30% vol. Slegs 13% van dié water is bruikbaar. Die munisipaliteit raam dat daar slegs water vir sowat 49 dae oor is. Dié dam lewer 60% van die dorp se water en 40% is van boorgate afkomstig.
“Ons ondersoek tans ’n nuwe moontlike waterbron vir Mookgophong,” het Van Staden gesê.
Sy het bevestig dat die munisipaliteit se totale uitstaande skuld aan Magalies Water R11 miljoen beloop.